Steinhoff: R100 mjd. se bedrog oor 10 jaar | Netwerk24
Deur Nellie Brand-Jonker 15 Maart 2019 19:17
Sowat €6,5 miljard of R100 miljard se bedrog het oor tien jaar by die Steinhoff-groep met sekere verwante partye plaasgevind.
Die belangrikste verwante partye – wat buite Steinhoff was en gebruik is om deur middel van verskillende transaksies die groep se bates en wins te oordryf – word in ’n verklaring geïdentifiseer wat die groep Vrydagaand uitgereik het oor die forensiese verslag van PwC oor die ongerymdhede met sy boeke. Sommige transaksies was fiktief of ongerymd.
Die verslag identifiseer drie belangrike groepe maatskappye wat betrokke was.
“Ander maatskappye is ook geïdentifiseer, tesame met die bevinding dat daar ’n praktyk was om soortgelyke name vir die entiteite te gebruik en maatskappyname te verander om verwarring tussen die entiteite te veroorsaak.”
Die drie belangrikste groepe maatskappye is:
Die uiteindelike begunstigdes en eienaars van die groepe is in sommige gevalle tans steeds onbekend aan Steinhoff.
Danie van der Merwe (middel), voormalige uitvoerende hoof van Steinhoff, en Christo Wiese (regs), wat in Desember as voorsitter van die direksie bedank het. Die foto is met die notering van Steinhoff in Frankfurt in Desember 2015 geneem.
Die verklaring toon van die inkomste wat van 2009 tot 2017 uit die fiktiewe of ongerymde transaksies voortgespruit het. Dit beloop altesame €6,5 miljard of nagenoeg R100 miljard.
Die inkomste wat uit die transaksies voortgespruit het, is in baie gevalle nie deur die sogenaamde onafhanklike entiteite aan die groep betaal nie, maar dit het tot lenings en debiteure gelei wat aan die groep geskuld is wat geen indien enige waarde gehad het en wat nooit betaal is nie.
In baie gevalle is die nie-verhaalbare debiteure só behartig dat die uiteinde ’n beweging in lenings was wat in die boeke getoon is as ’n terugbetaling.
Die finansiële impak van die bevindinge van die PwC-verslag word nog bepaal.
Die impak sal sover moontlik weerspieël word in die hersiene saldo’s vir die 2015-boekjaar, wat deel moet vorm van die herstateerde finansiële jaarstate vir 2016 en dan die finansiële state van 2017 en 2018 wat albei nog gepubliseer moet word.
Die groep glo nou die herstatering verlede jaar in die resultate vir die halfjaar tot einde Junie van sy
ekwiteitsposisie is “wesenlik verskillend”.
Meer oor: Steinhoff | Pwc | Bedrog | Kleinhandel | Kleinhandelaar | Meubelhandel
Steinhoff: Topbestuur het vir jare wins oordryf